CELEX: 32016R1056
Language: sk
Date: 2016-06-29 00:00:00
Title: Vykonávacie nariadenie Komisie (EÚ) 2016/1056 z 29. júna 2016, ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia schválenia účinnej látky glyfozát (Text s významom pre EHP)

30.6.2016   
            
            
               SK
            
            
               Úradný vestník Európskej únie
            
            
               L 173/52
            
         VYKONÁVACIE NARIADENIE KOMISIE (EÚ) 2016/1056
   z 29. júna 2016,
   ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia schválenia účinnej látky glyfozát
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,
   keďže:
   
               (1)
            
            
               V časti A prílohy k vykonávaciemu nariadeniu Komisie (EÚ) č. 540/2011 (2) sa stanovujú účinné látky považované za schválené podľa nariadenia (ES) č. 1107/2009.
            
         
               (2)
            
            
               Obdobie schválenia účinnej látky glyfozát uplynie 30. júna 2016. Žiadosť o obnovenie zahrnutia predmetnej látky do prílohy I k smernici Rady 91/414/EHS (3) bola predložená v súlade s článkom 4 nariadenia Komisie (EÚ) č. 1141/2010 (4).
            
         
               (3)
            
            
               Z dôvodu skutočnosti, že hodnotenie látky a rozhodnutie o obnovení schválenia sa omeškali z dôvodov mimo kontroly žiadateľa, platnosť schválenia účinnej látky pravdepodobne vyprší skôr, než sa prijme rozhodnutie o jeho obnovení.
            
         
               (4)
            
            
               Komisia 29. apríla 2015 na základe zistení Medzinárodnej agentúry pre výskum rakoviny pri otázke karcinogénneho potenciálu glyfozátu poverila Európsky úrad pre bezpečnosť potravín (ďalej len „úrad“), aby preskúmal východiskové informácie a zahrnul vyplývajúce zistenia do svojich záverov. Úrad pri postupe hodnotenia podľa nariadenia (ES) č. 1107/2009 dospel k záveru, že je nepravdepodobné, že by glyfozát predstavoval karcinogénne riziko pre ľudí a že dostupné dôkazy by nepostačovali na harmonizovanú klasifikáciu glyfozátu podľa nariadenia (ES) č. 1272/2008 (5) s ohľadom na jeho karcinogénny potenciál. V tejto súvislosti však pripomenul, že jeho návrhy na klasifikáciu vyplývajúce z hodnotenia na základe nariadenia (ES) č. 1107/2009 nie sú formálnymi návrhmi na harmonizovanú klasifikáciu podľa nariadenia (ES) č. 1272/2008.
            
         
               (5)
            
            
               Spravodajský členský štát 22. júla 2015 (6) oznámil svoj zámer predložiť spis o harmonizovanej klasifikácii glyfozátu vrátane otázok triedy nebezpečnosti týkajúcej sa karcinogenity v súlade s článkom 37 nariadenia (ES) č. 1272/2008. Spravodajský členský štát 17. marca 2016 postúpil spis Európskej chemickej agentúre, ktorá má v súlade s článkom 37 ods. 4 nariadenia (ES) č. 1272/2008 poskytnúť svoje stanovisko.
            
         
               (6)
            
            
               Zistenia Medzinárodnej agentúry pre výskum rakoviny, pokiaľ ide o karcinogénny potenciál glyfozátu, sa líšia od návrhu na klasifikáciu, ktorý predostrel úrad. Postup harmonizovanej klasifikácie glyfozátu sa navyše už začal. Z diskusií na pôde Stáleho výboru pre rastliny, zvieratá, potraviny a krmivá 18. a 19. mája 2016 vyplynulo, že celý rad členských štátov v úlohe manažéra rizík v konkrétnom prípade glyfozátu dospel k záveru, že je primerané požiadať výbor pre hodnotenie rizík Európskej chemickej agentúry o stanovisko k harmonizovanej klasifikácii, pokiaľ ide o karcinogenitu glyfozátu, pred prijatím rozhodnutia o obnovení schválenia, pretože takéto stanovisko by mohlo byť pre schválenie relevantné na základe kritérií stanovených v nariadení (ES) č. 1107/2009.
            
         
               (7)
            
            
               Vzhľadom na čas potrebný na posúdenie spisu k harmonizovanej klasifikácii je potrebné predĺžiť obdobie schválenia účinnej látky na obdobie do šiestich mesiacov od dátumu doručenia stanoviska výboru pre hodnotenie rizík Európskej chemickej agentúry Komisii, pričom jeho platnosť musí uplynúť najneskôr do 31. decembra 2017. Hneď ako Komisia získa stanovisko výboru pre hodnotenie rizík Európskej chemickej agentúry, oznámi dátum jeho doručenia v Úradnom vestníku Európskej únie.
            
         
               (8)
            
            
               Vzhľadom na účel článku 17 ods. 1 nariadenia (ES) č. 1107/2009, v prípade, keď by Komisia po doručení stanoviska výboru pre hodnotenie rizík Európskej chemickej agentúry prijala nariadenie, v ktorom by stanovila, že schválenie glyfozátu sa neobnovuje z dôvodu nespĺňania kritérií schválenia, stanoví dátum uplynutia platnosti schválenia ako dátum nadobudnutia účinnosti nariadenia, ktorým sa stanovuje neobnovenie schválenia glyfozátu, a to aj vtedy, ak by daný dátum predchádzal dátumu uplynutia platnosti schválenia.
            
         
               (9)
            
            
               Pri zohľadnení predĺženia schválenia glyfozátu opísanom v predchádzajúcich odôvodneniach a obáv, ktoré zistil úrad, súvisiacich s používaním etoxylovaných alkylamínov, kde alkyl je z taloveho oleja (č. CAS 61791-26-2) ako koformulant v prípravkoch na ochranu rastlín obsahujúcich glyfozát, Komisia v súlade s článkom 21 nariadenia (ES) č. 1107/2009 čo najskôr iniciuje preskúmanie schválenia glyfozátu.
            
         
               (10)
            
            
               Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
            
         
               (11)
            
            
               Toto nariadenie by vzhľadom na skutočnosť, že platnosť aktuálneho schválenia glyfozátu uplynie 30. júna 2016, malo nadobudnúť účinnosť čo najskôr.
            
         
               (12)
            
            
               Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Dospelo sa k záveru, že je potrebný vykonávací akt a predseda predložil jeho návrh odvolaciemu výboru na ďalšie prerokovanie. Odvolací výbor nevydal stanovisko,
            
         PRIJALA TOTO NARIADENIE:
   Článok 1
   Zmena vykonávacieho nariadenia (EÚ) č. 540/2011
   V šiestom stĺpci „Schválenie platí do“ záznamu 25 „glyfozát“ v časti A prílohy k vykonávaciemu nariadeniu (EÚ) č. 540/2011 sa údaj „30. júna 2016“ nahrádza znením „6 mesiacov od dátumu doručenia stanoviska výboru pre hodnotenie rizík Európskej chemickej agentúry Komisii alebo 31. decembra 2017, podľa toho, čo nastane skôr“.
   Článok 2
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1.)
   
      (4)  Nariadenie Komisie (EÚ) č. 1141/2010 zo 7. decembra 2010, ktorým sa ustanovuje postup na obnovenie zaradenia druhej skupiny účinných látok do prílohy I k smernici Rady 91/414/EHS a vytvára zoznam takýchto látok (Ú. v. EÚ L 322, 8.12.2010, s. 10).
   
      (5)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
   
      (6)  Register zámerov ECHA K dispozícii online: echa.europa.eu/web/guest/addressing-chemicals-of-concern/registry-of-intentions